Janubiy Koreya KXDRga 13 mln dollarlik gumanitar yordam taqdim etadi

Janubiy Koreya KXDRga xalqaro institutlar orqali 13 million dollar miqdorida gumanitar yordam beradi. Bu haqda Koreya birlashuv vazirligiga tayanib, “RIA Novosti” xabar berdi.

Mablag‘ning 7 millioni Koreyalararo hamkorlik jamg‘armasi davlat fondidan ajratiladi hamda yangi tug‘ilgan chaqaloqlar va emizikli onalarni ta’minlovchi xizmatlarga oziq-ovqat sotib olish uchun yo‘naltiriladi. Gumanitar yordamning qolgan qismi KXDRga Butunjahon sog‘liqni saqlash tashkiloti orqali yetkaziladi.
15-iyul kuni Janubiy Koreya birlashuv vazirligi mamlakatning to‘rt yil ichida birinchi marta KXDRga gumanitar ko‘mak yuborish qarori haqida e’lon qilgan edi. Pxenyanga yordam berish 2010-yilda, Janubiy Koreya uni “Chxonan” kemasi halokatida ayblab, iqtisodiy sanksiyalar kiritganidan so‘ng to‘xtatilgan edi.